ສູນສະຖິິຕິປະຈຳແຂວງເຊກອງ ໃນເມື່ອກ່ອນເປັນຂະແໜງສະຖິຕິ ຂື້ນກັບພະແນກແຜນການ ແລະ ການລົງ ທຶນແຂວງ ປະກອບມີໜ່ວຍງານສະຖິຕິສັງຄົມ ແລະ ໜ່ວຍງານສະຖິຕິເສດຖະກິດ. ຍ້ອນພັກລັດເຮົາໄດ້ເຫັນວາມສໍາຄັນ ແລະ ເອົາໃຈໃສ່ຊີ້ນໍາ-ນໍາພາຕໍ່ວຽກງານພັດທະນາລະບົບສະຖິຕິຂອງແຂວງ ໃຫ້ນັບມື້ນັບເຂັ້ມແຂງ ໂດຍໄດ້ມີການປັບປຸງກົງຈັກການຈັດຕັ້ງຂອງສູນສະຖິຕິ ປະຈຳແຂວງ ໃຫ້ສອດຄ່ອງກັບຄວາມຮຽກຮ້ອງຕ້ອງການຕົວຈິງ. ກະຊວງແຜນ ການ ແລະ ການລົງທຶນ ໄດ້ກຳນົດບົດບາດຂອງສູນສະຖິຕິ ຂອງແຂວງ ໃຫ້ສູງຂຶ້ນກວ່າເກົ່າ. ໂດຍເຫັນໄດ້ບົດບາດ ແລະ ຄວາມສຳຄັນຂອງວຽກງານສະຖິຕິ ໃນໄລຍະໃໝ່, ໃນປີ 2010 ສະພາແຫ່ງຊາດ ແລະ ລັດຖະບານໄດ້ຕົກລົງຍົກຖານະຂະແໜງສະຖິຕິ ຂອງພະແນກແຜນການ ແລະການລົງທຶນ ເປັນສູນສະຖິຕິປະຈຳແຂວງ ທີ່ມີຖານະທຽບເທົ່າພະແນກ ການ ຂອງສູນສະຖິຕິແຫ່ງຊາດ ຕາມທີ່ໄດ້ລະບຸໄວ້ໃນ ມາດຕາ 33 ຂອງກົດໝາຍວ່າດ້ວຍສະຖິຕິ .
ສູນສະຖິຕິປະຈຳແຂວງ, ນະຄອນ ຂຽນຫຍໍ້ດ້ວຍຕົວອັກສອນວ່າ “ສຕຂ” ຂຽນເປັນພາສາຕ່າງປະເທດ Provincial Statistics Centre (PSC), ສັງກັດໃນໂຄງປະກອບກົງຈັກຂອງພະແນກແຜນການ ແລະ ການລົງທຶນແຂວງ, ນະຄອນ, ສ່ວນດ້ານວິຊາການ, ການຈັດຕັ້ງ ແລະ ງົບປະມານ ຂຶ້ນກັບສາຍຕັ້ງ. ສຳລັບຊີິວິດການເມືອງ ແມ່ນຂຶ້ນກັບພະແນກແຜນການ ແລະ ການລົງທຶນແຂວງ, ນະຄອນ, ຊື່ງມີພາລະບົດບາດໃນການ ເກັບກຳ, ສັງລວມ, ປຸງແຕ່ງ, ວິໄຈຂໍ້ມູນເຜີຍແຜ່, ພ້ອມທັງລາຍງານສະຖິຕິທາງການ ກ່ຽວກັບສະພາບເສດຖະກິດ-ສັງຄົມໃນລະດັບແຂວງ, ນະຄອນແຕ່ລະໄລຍະໃຫ້ສູນສະຖິຕິແຫ່ງຊາດ ແລະ ອົງການປົກຄອງຂັ້ນແຂວງ
ສູນສະຖິຕິປະຈຳແຂວງ ມີຜູ້ບໍລິຫານສູນສະຖິຕິ ເປັນຕຳແໜ່ງຮອງຫົວໜ້າພະແນກແຜນການ ແລະ ການລົງ ທຶນເປັນຫົວໜ້າ ດັ່ງທີ່ໄດ້ລະບຸໄວ້ໃນມາດຕາ 6 ຂອງຂໍ້ຕົກລົງວ່າດ້ວຍການຈັດຕັ້ງ ແລະ ການເຄື່ອນໄຫວຂອງສູນສະຖິ ຕິປະຈຳແຂວງ ມີຮອງສູນໜຶ່ງຄົນ, ມີຫົວໜ້າຂະແໜງ, ຮອງຂະແໜງ ທີ່ຢູ່ໃນການຈັດຕັ້ງຂອງສູນສະຖິຕິປະຈຳແຂວງ ແລະ ເມືອງ, ໃນປະຈຸບັນ ມີຈຳນວນພະນັກງານລັດຖະກອນ ພາຍໃນສູນສະຖິຕິປະຈຳ ແຂວງ ມີ 13 ຄົນ ຍິງ 6 ຄົນ ( ລວມທັງ ອາສາສະໝັກ ), ໃນນັ້ນ ຄະນະສູນ 2 ຄົນ, ຍິງ 0 ຄົນ ຂະແໜງບໍລິຫານ 4 ຄົນ ຍິງ 3 ຂະແໜງສະຖິຕິເສດຖະກິດ 4 ຄົນ ຍິງ 1 ຄົນ ແລະ ຂະແໜງສະຖິຕິສັງຄົມມີ 3 ຄົນ ຍິງ 2 ຄົນ, ໄດ້ສຳເລັດປະກາດການຈັດຕັ້ງ ແລະ ປະກອບບຸກຄະລາກອນຈຳນວນໜຶ່ງ ຢູ່ສູນສະຖິຕິປະຈຳ ເມືອງ, ມາເຖິງປັດຈຸບັນມີພະນັກງານສະຖິຕິໃນທົ່ວແຂວງລວມສາຍຕັ້ງມີທັງໝົດ 24 ຄົນ ຍິງ 07 ຄົນ.